khistorydata/jeongjo-sjw-relations huggingface dataset:
정조 13년 · 목
禁府以禁府都事呂駿永柳烇李晩祥蔡潤銓沈厚之洪大淵宋益鼎趙斗鉉刑曹正郞金永耼李東爀佐郞李果趙厚鎭等原情啓敎以守直旣因特敎則撤歸豈敢擅便乎撤歸者雖曰宋益鼎李東爀兩人云而更不進往厥罪惟均其委折及首倡或參議諸人一一現告之意更爲嚴問捧口招夜深前草供捧入又啓言呂駿永柳烇李晩祥蔡潤銓沈厚之洪大淵宋益鼎趙斗鉉金永耼李東爀李果趙厚鎭等更招問目內辭緣惶恐遲晩宋益鼎李東爀所供內初無相議之事其他諸人旣不齊矣別無唱議揆以事理容或無怪而不待傳敎任自罷撤厥罪惟均所當以此分首從照律而旣有捧單供以入之命請上裁敎以不待朝令之遠收又不往告堂上來稟院中之狀紀綱所在萬萬痛駭當該都事宋益鼎刑曹佐郞李東爀爲先汰去從重照律放送其餘都事郞廳雖無參聞之跡事關僚寀袖手傍觀者亦極無狀幷公罪重勘其中蔡潤銓趙厚鎭等皆以入直受牌之人替直於他卽趙斗鉉奉命出使初不預間幷分揀放送
정조 13년 · 강
以李益運爲承旨前望也
정조 13년 · 강
行抄啓文臣會講于熙政堂試官金鍾秀徐有隣吳載純金憙
정조 13년 · 목
初命親試今日會講時兼行試官金鍾秀等率講製文臣入庭行禮訖以擬唐群臣賀回紇以南突厥以北開參天可汗道置六十八驛北荒悉平爲表題命親試退去製進應講文臣幷升殿聽講講書傳謂鍾秀曰卿雖是親試試官旣已入來同爲考講好矣俄而宣飯于試官及講員○鍾秀啓言昨日賓對時入侍玉堂特遞有命臣以同罪之故惶恐不敢卽地請寢矣儒臣之日前賓對時所懷近來言路寂寥之中猶有可觀今以非罪遞職殊覺可惜請校理尹光顏遞差之命特爲還收從之○講筵退後以講員之問難草率命勿施復設會講於內閣講書傳
정조 13년 · 강
考下抄啓文臣課試試券及課講比較試券
정조 13년 · 목
以且向百花頭上開爲七言四韻律題副司正丁若鏞二中居首去正月朔課試比較御題續嗜書不若嗜飯論前正言尹永僖次上居首去五月朔再次課講比較觀晩篇說副司果鄭晩錫次上居首去六月朔初次課講比較御題五星聚奎賦前正言尹永僖三中居首再次課講比較御題擬本朝校正郞朴奎淳等請續撰春官通編箋副司正金羲淳三下居首九月朔初次課講比較御題擬本朝抄啓文臣兪漢㝢謝於宣飯之日命齎饌品歸傳老父母箋前正言兪漢㝢三下居首十月朔再次課講比較御題擬本朝己酉選抄啓文臣等請治丙丁選文臣等講席不開口發難之罪箋副司正李基慶三下居首
정조 13년 · 강
禁府以時囚照律啓
정조 13년 · 목
該府以時囚照律啓言宋益鼎李東爀各杖一百收贖告身盡行追奪私罪呂駿永柳烇李晩祥沈厚之洪大淵金永耼李果各杖一百收贖公罪敎以呂駿永李晩祥洪大淵宋益鼎金永耼李東爀幷功減一等柳烇沈厚之幷功議各減一等又以黃宗大杖一百收贖告身盡行追奪啓允之
정조 13년 · 강
遞承旨趙▣德以李晩秀代之前望也
정조 13년 · 강
考下抄啓文臣課試試券
정조 13년 · 목
以岸容待臘將舒柳爲七言四韻律題副司正丁若鏞二中居首
정조 13년 · 강
命設抄啓文會講于內閣試官徐有隣金憙
정조 13년 · 목
丙午丁未選文臣講詩傳己酉選文臣講大學論語
정조 13년 · 강
考下抄啓文臣來十二月朔親試試券
정조 13년 · 목
副司正金履喬三中居首
정조 13년 · 강
召見編摩堂上徐有隣沈頤之京幾監司徐有防于重熙堂
정조 13년 · 목
有隣以狀勇營提調啓言本營兵房管轄一營軍卒事體比禁軍別將無甚異同而位次規模尙未有定誠爲欠典此後凡節一依曾經總管例爲之事請定式施行從之○有防啓言園幸定例非久當頒而園所祭享器皿及三站排設房物件水剌間所入特命自內備下或命戶曹輸送而第其中三站所用之不得不自本邑新備者及司僕兵曹等各項馬匹喂養雜物之如釜鼎槽桶之類固當及今措置而此不必從他區劃以今番遷園時畿邑進排之儲置米代二萬五千兩上下中請一體會減從之又啓言向來有旨內畿驛顧恤之方卽令道伯細察物情論理狀聞事命下矣畿驛凋殘挽近尤甚許多弊瘼非捽乍間矯捄而若其旣往之已蒙恩典者卽兵曹司僕添補馬一事也在前毋論經宿及當日回鑾兩處添補之數多至五十匹少不下三四十疋而城內動駕時則數亦爲十許匹京司則責備健實各驛則率皆駕劣如是之故其所糜費已不可勝言況此城內動駕時則立番馬數爻至少外驛所在無一及期或貰或借輒入多錢督郵之割廩驛屬之收斂日甚一日莫可支保今若限驛弊少蘇間兵曹司僕添補馬陵幸時各十五匹城內動駕毋過五匹此足爲一分紓力之道云而此非自下變通者今因言端枚擧仰達矣從之敎曰京擧動時入把馬永爲除之如是區別定式之後或有濫把之弊則該曹該寺郞官當以濫騎律論以此永爲定式施行○敎曰今番園幸定例編摩時爲念幾驛之弊司僕馬外皆不入把之意爲定式槪春秋自有兩次陵幸則園幸係是別例故耳如是定式之後若不十分嚴立科條驛弊何以蘇捄乎此意令廟堂行會畿營依此知悉擧行園幸出宮後留都大臣發遣備郞摘奸濫犯與否各驛則抽栍摘奸如有犯者不飭之監司草記論罪察訪令該府拿問重勘直施制書有違律以此傳敎書揭留都所○有防又啓言遷園命下之初自上別劃一萬兩錢於臣營凡係使星往來之人馬供饋七站撥所之許多糧料及其外各項公下之多出於經費者皆從此錢中取用者實出於軫恤民邑不令胎弊之聖意也臣別定禆校及吏主掌管鑰臣亦親執出納董飭則四朔用下爲六千三百餘兩而本錢遺在爲三千六百兩零矣在前陵幸若値經宿則臣營導駕時校卒支放以些少軍需之無以排比朝家輒有錢穀間區劃之擧當此園幸定例新頒之時若依此例逐歲請得則事體實爲未安而不請得則亦無出處故臣以此憧憧果有所私自略綽措置者而此不過爲三四年支計若欲貿穀或放債取其耗利永久用留更不煩朝家區劃則其數不多無以經紀上項別下錢所餘三千六百兩仍付臣管倂與臣別備條一體通瀜貿放則每年餘剩假令其數足以相當於定例磨鍊之式公私俱甚便好敢此仰達矣從之又啓言以水原鶯峯之尹鄭兩家互稱主人事向伏承自臣管査問之命矣臣取見兩人原情則尹培彥以爲鶯峯卽渠之九代先塋案山切近之地而明聖王后高祖判官金棐外祖妣墳塋亦在其中乃渠之八代祖妣墳山而此峯自古素多美石士夫家狼籍浮出故粵在順治壬辰渠家與山下諸姓人上言禁斷文狀至今見在其所主張守護爲九十餘年云鄭塾以爲七代世居鶯峯之下本峯非但爲家基切緊之地亦是渠家墳山所在故自六代祖以下或上言或呈營邑至于今禁護而內子以後山地園林一竝買得於李兪兩姓處自萬曆以來階梯之券官斜之文斑斑可考云矣兩家之一爲墳山對案一爲時入園林自以謂各有所據而第兩家訟卞俱在向來傳敎之後則設或有彼此主客之可以區別者到今營邑之指一査實以干恩典非但渠輩之亦以爲愧悚揆以事體終涉猥越故狀聞一款不敢擧論今因言端敢此仰達矣從之
정조 13년 · 강
定舊園所禁養之界仍置拜峯別將使之看護
정조 13년 · 목
敎曰舊園所卽近三十年安奉之地移奉之後歸之空曠不但欠敬亦甚屑瀆舊長陵奉安處初雖禁養伊後固大臣所奏許民耕食近來仍成屯田況舊園所奉處本是內苑字內禁養處事面比之坡州尤有自別及今宜有定式俾盡禁護之方洞口內外依前禁養田畓則依前耕作穴前近處則別爲修治無得起墾而若此亦不可無看護之人別置官長一人主峯之名卽拜峯以拜峯別將稱號規模略倣城北屯例差出亦用臨長兩鎭例事分付
정조 13년 · 강
施顯隆園碑役監董人賞典
정조 13년 · 목
敎曰顯隆園碑閣表石工役告完書寫官以下曾已論賞而竪立運致時監董卽官洪彝浩外四品待窠除授以準瓜守令中差遣地方官水原府使趙心泰今番替行堂上之事熟馬一匹面給園官等兒馬一匹賜給將校令該曹米布題給石手邊首帖加成給磨石軍亦爲參酌施賞事係園役勤勞則雖不關於此役豈可只以五衛將區處乎前縣監魏光翼守令調用事分付
정조 13년 · 강
吏曹參議丁範祖陳疏辭職賜例批
정조 13년 · 목
以李運彬爲執義權恢爲獻納朴猷煥爲正言申獻朝爲修撰金載翼爲副修撰金文淳爲禮曹判書邊得讓爲工曹判書李命植爲判義禁李文源爲景慕宮提調金履顯爲淸風府使洪彝浩爲淸道郡守金孝建爲泰川縣監姜儐爲溫陵參奉申湜爲禁府都事
정조 13년 · 강
棍汰慶熙將尹昌莘
정조 13년 · 목
禁府啓言慶熙將尹昌莘傳旨問目內辭緣惶恐遲晩請刑推得情敎曰前後飭敎何如則渠雖無識鄕人焉敢犯科出付兵曹各別嚴棍汰去
정조 13년 · 강
刑曹以罪人有連等定配啓
정조 13년 · 목
該曹啓言罪人有連五禮竝定配所押送事命下矣有連巨濟府定配待城門開倍道押送五禮豐川府定配亦卽押送
정조 13년 · 강
召見編摩堂上沈頤之于重熙堂
정조 13년 · 강
命編摩堂上竝越俸一等仍遞內局提調徐有隣
정조 13년 · 목
敎曰近來百隸怠慢成習朝綱國體無一可言而如官尊祿厚者偃息占便反有甚焉廟堂亦不無雖何予將替行廟堂之事不已屑越乎況是書編摩所重何如本意亦何如則成命已久荏苒至今已萬萬駭然昨於提敎之後其所擧行不但草率名以設廳無一人來會俄問進不進以待册子啓下爲對者慢忽太甚似此有司之臣勘罷猶失太輕而生手難付姑不處分定例編摩堂上一倂越俸一等首堂內局之任適足爲養閑之坊藥房提調徐有隣遞差前望單子入之待下批牌招察任所謂定例册子入啓草本錯雜無以領會雖曰才難亦由於不用心不畏法之致諸堂擧措豈非疑晦處乎此意令廟堂知悉
정조 13년 · 강
命宣傳官李仁達待講陣通熟後陞遷
정조 13년 · 목
敎曰文講武陣之逐朔課藝每年計劃居首者論賞蓋欲奬勸作成而若或名不副實始勤終怠則烏在其創制之本意文臣則猶且遵用武士則近頗混圇今日抽栍較試出於策勵之擧宣傳官李仁達卽所謂畵壯而三試俱不極爲駭然如許徒能讀之類豈令循例陞遷待講與陣沒卷鍊熟然後武將更爲逐篇捧講逐張鋪陣皆能通曉令兵曹草記陞遷李啇一洪棆尹恒儉趙恩錫許彬李甲會等三不亦令兵判知悉考績具明德人與講俱可意內下弓子一張賜給
정조 13년 · 강
遞承旨申耆汰宣傳官李潤橲
정조 13년 · 목
敎曰宣傳官射講歲末計畵以其首畵論賞曾有定式宣賞在明日而今日始詳見試記射畵居首同分者爲三人若此則該廳宜請比較而尙無一言事甚可駭不飭之該房承旨遞差行首宣傳官汰去射計畵勿施
정조 13년 · 강
命三鄕竹毋敢以劣品封進
정조 13년 · 목
敎曰三鄕竹之爲用所關至重御矢造成以至公私箭竹皆靠於此日前講禹貢因文義使之別般申飭其曰箘簵楉三邦底貢厥名箘簵者堅竹之稱名者有名之謂今之三鄕亦古三邦遺意而近來所謂三鄕竹品無不浮輕科場矢重用八錢以上則以此劣品何以造箭有違經傳之本意姑無論竝與間節皆不準式獻御之物焉敢若是慢忽此蓋竹田禁養之政不如前而品無陳久堅實而然自來頭封進申明舊式後復若前則封進監兵使自廟堂直請拿處守令先罷後拿興陽竹名色亦然一體嚴飭湖西竹之在備局者尤不及於湖南此則廟堂不能申飭之致在昔朝廷有紀綱之時因封進不謹十餘邑守令一時罷拿而近來則一守令除遞必皆百面商量如是而何以振勵頹俗乎竝以此意知悉嚴飭開講日下敎之後今至三日尙不行會致煩飭敎如許事體前所未聞當該堂上爲先越俸三等
정조 13년 · 강
飭諭西北兩道伯及北評事
정조 13년 · 목
敎曰近所日夕憧憧者西北民事此時撫摩安奠之方在於方伯守令之克體分憂之意悉心竭力之如何邑無善治之宰民有殿屎之患溢目災荒傳說及聞此非道伯之責乎許多守令必有優劣之同異則奬優而責劣甚無形最無良之外時加鞭策俾用加倍之力則成效不難就也此豈待朝令而爲之者然皆任他貽憂宵旰西北伯事寧不慨然姑不欲以某事某條提敎先以此意令廟堂嚴飭行會繡行之爲慮露踪以潛往潛來曾有先甲之示而列邑之未見有動念之效此亦道伯不卽宣布之致竝以此意嚴飭至於關北事專委評事先自目下民情以至來頭民勢一依昨年御史例陸續狀聞少紓北顧之念事亦卽行會於評事處○平安監司鄭昌聖以戍卒烽軍等處襦衣分給馳啓敎曰昨年申飭果何如今番襦衣下去之後理宜一一親自照檢如有不合則卽爲據實狀聞而觀此狀辭萬萬駭然若此則昨年傳敎置之弁髦乎當該道臣越俸七等道伯新叨之故雖未致察該道若有營屬豈可如是乎營屬等當令道伯嚴刑散配襦衣下去諸邑而罪在道伯何責營屬爲先更以斤兩輕重絮綿厚薄星火摘奸狀聞此後襦衣定禁軍下送時令廟堂依咨文例必須具由草記事定式施行昨年下敎之後爲有司堂上者苟有對揚之意其檢察豈待更飭而嘿無一言當該有司堂上新除外竝越俸一等西路若此則北道可知不可以狀聞之姑未來到仍以無論亦令廟堂郞爲査問北伯處使卽據實狀聞仍令摘奸以聞事卽爲行會
정조 13년 · 강
飭湖西伯尹行元嚴査該兵使李潤彬以聞
정조 13년 · 목
政院啓言卽見全羅兵使李潤彬軍器摘奸狀本則箭竹幾浮之浮字初則書以浮字及其列錄竝書以桴字狀聞事體何等莫重軍器數爻尤係審愼而若是誤書全不致敬者萬萬駭然原狀本竝下送于該道監營其委折使之査實登聞該兵使所當重勘而本院無他可施之罰何以爲之乎敎曰尋常奏語文字猶不敢乃爾習操狀啓何等莫重況渠以近列出去則其所擧行尤當致愼而乃敢如是駭然待査啓來到後處分而完伯之近來擧行無非稽忽今番則少加喚醒星火嚴査狀聞事令廟堂嚴飭行會
정조 13년 · 강
諭萊府以有毛黃連進排
정조 13년 · 목
戶曹啓言頃因東萊府使條陳弊瘼自備局草記批旨內黃連事更令度支往復內局如有別般釐弊之道草記稟處事命下故其爲弊之端詳細關問內局則以爲本院黃連捧納時但以擇品而已元無去毛之事而黃連主人輩有毛黃連則謂以絕種或以去毛黃連自願進排而反以去毛滓縮等說有所稱冤者萬萬無狀至於情債雜費一一査實而計其一年所入則禾細爲二十疋沖雙爲四疋苧布爲十二疋烟竹十二箇錢文爲二兩渠輩之稱冤或錄於此則自今爲始當一切嚴禁此後自本曹申飭倭譯必以有毛黃連極擇進排之意知委云矣情債雜費本院一切嚴禁則捧納時操縱索賂之弊自可草祛至於黃連擇品該院取捨旣不在於有毛無毛則及以去毛滓縮等說稱冤誠甚無狀自今爲始以有毛黃連各別擇納之意請分付萊府仍以此定式施行允之
정조 13년 · 강
遞承旨李益運李晩秀以徐邁修李書九洪仁浩爲承旨前望也
정조 13년 · 목
敎曰獻謟於武臣納媚於注書此等承旨將焉用哉爲先遞差日記考出之役關係莫重況特敎修正之下限畢役省記則承旨雖使出送豈可自下出去當該前注書諸人待修納竝今該府拿問嚴處
정조 13년 · 강
命藥院都提調金鍾秀許副
정조 13년 · 목
敎曰右相兼帶藥院之任許副前望單子入之
정조 13년 · 강
領府事金致仁上箚賜批
정조 13년 · 목
批以卿之病勢之如是沈篤始因箚辭而知之曷勝憂慮所請奉朝舊銜有難許施意有在焉卿須諒之仍命遣史官傳諭遣御醫看病
정조 13년 · 강
以李福源爲藥院都提調金履素爲提調履素尋遞幷前望也
정조 13년 · 강
工曹判書邊得讓陳疏辭職賜例批
정조 13년 · 강
御熙政堂施抄啓文臣賞典仍受謝箋
정조 13년 · 목
侍臣先入行禮訖抄啓文臣就位宣榜領賞如儀○抄啓文臣親試都計劃副司果徐榮輔六十二分陞敍副司正丁若鏞六十一分半豹皮一令前正言尹永僖五十九分半虎皮一今檢閱金祖淳五十八分紙六卷筆九枝墨五笏副司果宋祥濂四十五分副司正李基慶四十四分半各紙五卷筆八枝墨四笏副司果李羲觀三十七分紙四卷筆七枝墨三笏校理尹光顏二十八分半副司正金履喬二十八分副司果張錫亂二十七分半副司正沈象奎二十二分半副司果鄭晩錫二十一分副司正金羲淳二十分半各紙三卷筆六枝墨二笏前正言兪漢㝢十九分半副司果李相璜十九分兵曹佐郞朴崙壽十八分半副司正安廷善十三分副司正沈能迪十二分半副司正尹寅基十一分半各紙二卷筆五枝墨一笏副司正李東冕七分紙一卷筆三枝墨一笏未準試秩副司直洪義浩三十一分紙四卷筆七枝墨三笏副司果李儒修二十三分紙三卷筆六枝墨二笏副司正李來鉉十分副司果鄭東觀八分前佐郞沈奎魯七分各紙一卷筆三枝墨一笏副司果韓致應三分前正言韓啇新三分各紙一卷副司果柳畊二分半筆二枝墨一笏注書徐有聞一分筆一枝墨一笏課試都計畵副司正李基慶八十一分半陞六前正言尹永僖八十一分豹皮一令副司正金羲淳八十一分虎皮一令副司正丁若鏞八十分紙六卷筆九枝墨五笏檢閱金祖淳七十九分半副司果徐榮輔七十分各紙五卷筆八枝墨四笏副司正金履喬五十四分紙四卷筆七枝墨三笏校理尹光顏四十九分副司果李相璜四十二分半兵曹佐郞朴崙壽四十分各紙三卷筆六枝墨二笏副司果李羲觀二十五分半副司正沈象奎三十五分半副司果宋祥濂三十一分各紙二卷筆五枝墨一笏副司果張錫胤二十九分半前正言兪漢㝢二十七分副司果鄭晩錫二十二分半副司正尹寅基二十二分半各紙一卷泰筆四枝墨一笏副司正沈能迪十九分半副司正李東冕十分半各紙一卷筆三枝墨一笏副司正安廷善十分副司果柳畊九分半各紙一卷未準試秩副司果李儒修三十二分半紙二卷筆五枝墨一笏副司直洪義浩六分前佐郞沈奎魯六分副司正李來鉉六分注書徐有聞五分半各紙一卷前正言韓啇新一分半筆二枝墨一笏副司果韓致應一分筆一枝墨一笏課講都計畵校理尹光顏一百六分半陞敍副司果李羲觀九十四分豹皮一令副司果鄭晩錫九十二分虎皮一令前正言尹永僖八十六分半檢閱金祖淳八十六分副司果張錫胤八十六分各紙六卷筆九枝墨五笏副司正金羲淳七十五分副司正金履喬七十五分副司果宋祥濂七十三分各紙五卷筆八枝墨四笏副司果李相璜六十八分半副司正沈象奎六十五分前正言兪漢㝢六十五分副司果徐榮輔六十三分副司正丁若鏞六十二分副司正尹寅基六十二分副司正李基慶六十一分各紙四卷筆七枝墨三笏副司正沈能迪五十八分副司正安廷善五十六分兵曹佐郞朴崙壽五十分各紙三卷筆六枝墨二笏副司正李東冕四十六分紙三卷筆五枝墨一笏未準試秩副司果李儒修三十四分紙一卷筆四枝墨一笏副司直洪義浩十一分前正言韓啇新六分前佐郞沈奎魯四分各紙一卷副司果韓致應副司正李來鉉二分各筆二枝墨一笏○副司直沈晉賢前正言尹永僖校理尹光顏副司果徐榮輔副司正李基慶等各進箋稱謝晉賢以去戊申秋季朔今己酉春秋季朔親試連三次居首陞資永僖課試連三次居首準職光顏以課講都計劃居首陞敍榮輔親試都計劃居首陞敍基慶課試都計劃居首陞六故也
정조 13년 · 강
命宣傳官沈鑏具紞拿處
정조 13년 · 목
敎曰昨以同畵人不稟比較有該房承旨行首宣傳官處分之敎而更聞事實稍左此雖微事亦關刑政遞汰傳敎勿施尋常榜目不可踰日況此出陞品承傳之榜目乎宣賞隔夜終不修入該房承旨罷職行首宣傳官汰去專由承傳宣傳官之做錯宣傳官沈鑏具紞令該府拿問處之
정조 13년 · 강
遞吏曹判書吳載純以洪良浩代之前望也
정조 13년 · 목
敎曰知其難强之實狀以體諒之意已亦於日前筵中今玆政命循例出牌有非信令之意吏曹判書吳載純許遞前薦望書入
정조 13년 · 강
以鄭民始爲內局提調前望也
정조 13년 · 목
箚略曰臣昨伏見傳敎下者以園行定例擧行之慢忽飭敎至嚴不檢之責臣實爲首而罪止諸堂臣心惶愧無地自容至於湖南發闋之多日遲滯罪亦在臣臣之醜拙今已畢露矣伏乞亟降郵罰以爲爲大臣不職者之戒焉批以責在有司卿須安心視事仍命遣史官傳諭
정조 13년 · 강
內局都提調李福源陳箚賜批
정조 13년 · 목
箚略曰臣於病伏中伏承藥院都提調之命臣之昏眊癃廢不堪是任之實狀業已天鑑之俯燭前後承命輒卽引遞況近日衰朽益甚形穀徒存而寒痰闖肆咳喘交作以此貎樣供此職務萬無自力之望方當逐日起居之時又有王大妃殿湯劑今日議定之命而蠢動無路末由趨詣伏乞亟遞臣藥院之任仍治臣瀆擾之罪批以愼節奉慮慈殿湯劑欲待五貼後更爲議定提調亦已差出卿須安心俟間仕進仍命遣史官傳諭
정조 13년 · 강
御煕政堂召見藥院提調金鍾秀徐有隣仍行抄啓文臣親試試官金鍾秀吳載純徐鼎修鄭東浚鄭大容尹行任
정조 13년 · 목
御題庶以勤苦志報玆劬勞顯賦副司果李儒修二中居首○鍾秀啓言捕廳重地不容暫曠而捕將李昌運老病之故除拜三朔凡事末由照管請今姑許遞從之又啓言近來處分傳敎一幷還收事命下之後自政院列書啓下時諸臣之遞差者以輕罪之故不爲書入云事面不然請前後諸臣遞差傳敎亦爲追後書入一體擧行從之鍾秀奏曰傳敎還收中沈興永島配傳敎事當同入而伊日承宣之議不無異同故臣亦未敢許入於還收中矣大抵興永之痛加摧折果是全保世臣之聖德事而在前人或有論斥大臣而初無絕島竄配之事矣予曰在前李亨逵尹蓍東論斥重臣皆至島竄矣鍾秀曰取見重臣疏本則劃送他都事旣無前例而以姻婭之嫌有此換送云興永之如是論斥殆近偏黨事雖痛駭重臣今旣落空則興永島配傳敎亦爲還收更賜處分恐未知如何耶予曰卿言雖如此重臣方欲勉出是豈不難便耶欲除閑司漫局而姑無見窠矣鍾秀曰惠堂二窠方有闕欲爲差下矣予曰在外工判許遞其代以鄭民始頒布牌去來催促鍾秀曰今此大同之論輒以不忍聞之敎鉗制臣等臣不敢仰煩而至於秋曹諸囚幷卽究問査得情節宜矣予曰今若盤問某邊之說必當復起且無識常漢何必盡問耶鍾秀曰今若置而不問則非但出場無期虛實難覈一問而如得凶慘情節則決不可置而不論若有一分可恕之端亦卽放送未爲不可矣予曰姑爲囚置以俟日久而放送好矣鍾秀曰至於此囚決難遽議放釋也予曰觀武才後豈無商量之道乎鍾秀曰趙圭鎭事旣有傳敎下者而至於兩件擧行事傳旨尙未下此不可尙今遲滯者矣予曰趙圭鎭豈不冤枉乎特其以趙爲姓故勘斷至於如此若有眞箇罪犯予豈惜一圭鎭乎當初則與李漢昌同覈今番則與任嵂偕往若論其罪二人與圭鎭無異而今此罪案獨歸圭鎭是豈成說乎至於擈殺云云設有眞箇擈殺之心兩捕將與同究覈則渠安得用意乎且入處依幕云云非渠獨處之事則亦不可獨歸罪於圭鎭今此云云皆是偏黨之事矣大抵時偉可殺者也以其時偉之故人言尙今如此豈不痛駭乎鍾秀曰聖敎至當矣圭鎭設有凶計欲爲擈殺按覈捕將非渠一人則安敢用意乎至於時偉以此以彼決不可尙今貸死矣予曰連愛卽七十癃病之女不過數次刑訊旋卽致斃伊時若無刑訊之事安知不以不施刑杖把作罪案乎鍾秀曰聖敎亦爲至當矣予曰趙時俊則予尙今未忘矣有是弟而晏然在家雖欠刑政意有在焉向日臺啓之特允出於究竟之意而今此傳旨之不下亦意有在耳至於李謙彬事何足深誅乎前以裕昆錄事以至島配而向來事未免反是是甚駭怪矣鍾秀曰時俊則雖與其弟之屭奰少異其無忌憚則已無可言謙彬則罪犯與鳳徵少無異同故只請定配至於時偉則當時行事無非凶悖而威福殺活知在渠手鉗禦一世略無所忌此其罪已難免誅殛矣予曰時偉罪惡非但國言予亦有執跡之事以此以彼不可暫貸時偉用法然後圭鎭可以拔擢圭鎭拔擢然後偉罪益當盡露圭鎭擢用烏可已乎鍾秀曰歲月已久國讎未報八域悲冤去而益切今於治逆之道勉從臣等之請是所望也予曰予亦豈無思量之道乎鍾秀曰宋翼魯事欲以竄逐仰請而臺啓旣發故不得仰奏矣予曰雖有臺啓竄逐則非王府擧行何拘於臺啓乎該房承旨分付京兆使卽逐出部字內可也
정조 13년 · 강
都承旨金光默陳疏辭職賜例批尋命許遞
정조 13년 · 강
以金載瓉李益運爲承旨前望也
정조 13년 · 강
遞工曹判書鄭民始
정조 13년 · 목
敎曰聞昨日筵敎身豈自有今日違牌果何意義然特除欲作節拍一遞亦合禮使行工曹判書鄭民始今姑許遞別雲劍受點令該曹口傳付軍職使之入參
정조 13년 · 강
命以明日詣春塘臺先試片箭
정조 13년 · 목
敎曰明日詣春塘臺大次後當待再明曉頭懸題設場而多士入場之後片箭試取殊涉難便明日殿座後先試片箭只柳葉箭一技應試於正日事分付
정조 13년 · 강
以金光默爲吏曹參判金文淳爲大司憲柳焵爲大司諫李思祚爲執義金復休爲司諫鄭萬始爲應敎金寅燮爲掌令尹行晉爲獻納李敬心爲持平張鍚胤爲正言李鍚夏爲校理金啓洛爲副校理徐榮輔李羲觀爲修撰金煕朝尹光顏爲副修撰竝前望也
정조 13년 · 강
正言金鎔上疏施以竄逐之典
정조 13년 · 목
疏略曰嗚呼痛矣丙午五九月之變尙忍言哉當問之宇偉醫媪自在勿論已露之往來根因私絕不覈窩窟盤據於卿相黨與充滿於朝廷粧出怪鬼之驥顯顯售顧瞻之凶計而今日明日當斷不斷昭如日星之慈敎無地可讀其可曰有國有臣乎蓋綠殿下之每事寬假不欲窮覈之致而何莫非群臣不能積誠感回之罪也歲月寢遠人心狃安義理晦塞隄防陵夷浸浸然至於不知有我貳極之讎其無幾矣兵曹判書尹塾不顧恩寵之自別政注之間全沒商量前後一二排望非但駭眼輿憤益激實非常情所敢出于今幾日無一人駁正可乎臣謂兵曹判書尹塾亟施削黜之典知所警懼斷不可已也向者三司合啓之自發自停者雖出於荐被嚴敎實懼義分不善周旋之故而其爲壞損體例貽羞臺閣無復餘地不可以薄竄旋宥置而不論臣竊以爲施以刊削之典宜矣臣於前後過當辭敎一切收還之命實仰大聖人日月之更而竊有所耿耿憂愛者敢此附陳惟殿下留意焉夫君臣之分莫嚴於忠送義理之別莫間於公私天下萬事無出理外向日搢紳章甫之若口力爭者殿下眞箇以爲可已而不已耶殿下過於周遮不問事理之當否關係之輕重一向摧折而直將做去妥帖從今以往凡厥臣士惟以承順爲事擔却義理而徒竊寵利則書之史册傳之後世後之視今以爲何如殿下亦將謂之如此方盡分義乎凡百取捨無出於公私輕重之別殿下試於淸燕之暇平心恕究擇其中而處焉上無過中之擧下伸事君之道且伏念臣之向來做錯非比尋常雖蒙聖度之包容一除再除輒犯違傲乍遞旋授誤恩又及懲討方嚴不敢言私冒沒登筵隨參諸大夫之後而伊時堂箚臺章迭發交斥亦豈敢以一出爲晏然仍冒之計也哉且臣母病當寒添倍以此情理尤何可束帶供職伏乞削臣職名以安私分敎曰許多隱暎說話無非禁令條件金鎔亦有人心旣登伊筵筵中光景目覩而耳聞亦以更勿紛紜質言到今悤於疏中首尾似匡救而非匡救似侵斥而非侵斥等語無難攙入尤所駭愕者其中姓名露出者卽兵判而所臚列不過一二排望四字而繼之以輿憤益激非常情所敢出極意論斷至請削黜豈不萬萬無嚴乎昧爽以前之快許反汗之請雖出急於妥帖兼示出場之意而今日此人若不別般嚴懲命令其孰信之金鎔爲先施以竄逐之典今日內先發配後草記此後此等之疏若以不關於本事禁令捧入則其爲推瀾助鬧其害當如何政院知悉莫敢再犯○禁府以罪人金鎔鎭安縣定配啓
정조 13년 · 강
兵曹判書尹塾上疏賜批尋命許遞
정조 13년 · 목
疏略曰臣蔑學無文百無一似門寒族鮮墻壁無依伏蒙我殿下前後誤恩自丁酉以後八年之間超致卿月之秩雖幸免章牘交攻而毀舌䜛口灌耳不堪聞臣惟願速歸而息鬧果遭式月慘慽人亦憐而姑息仍以居留舊京三年之間應供之惟正臣亦不辭其他營門將至莫可收拾之弊臣實晝夜焦心頭鬚盡白一從民願限以八年區別措置事旣垂成而未及登徹仍爲在京遞職遂爲戲事者構陷見罷從玆以後畏人之心轉深從仕之意益灰矣千萬夢想之外特超二資又畀本兵重任曾未幾何爲臣之名在都監荐陞一資臣非不知以死乞免而大禮在前控疏無地便同若固有而隨行及夫利成之後呈疏請遞又未遂願仍以別試射觀武才之連日設行未敢更疏朮免以初四日禮畢之後爲限而處睢盱之場鋒鏑之中雖一兩日之間有如三秋之久矣果然臺論峻發以臣檢擬趙圭鎭於總管事請臣譴削臣驚惶悚蹙不知攸措臣性本迂僻姿又朴陋公故之外雖筇屐之行未嘗往來於隣家相與追從者不過老士宿儒世間矯激之論公共之憤實所聾瞽往在果川陪從經宿時總管有窠無論文武皆有所掌故不得已以圭鎭擬望噫趙家一門俊偉兄弟之與臣仇敵通朝之所共知雖他趙氏亦無雅分至於圭鎭平生素昧之人有何顏面而注擬乎所謂圭鎭自遭罹以後屢經藩任捕將中軍總管之任雖或出於中批而其時在下之人一不繳還而到今獨驅臣於罪案者抑何心腸臣之檢擬圭鎭若在於今番事出之後則其所論斥難免自作而乃以從前屢次擬除中拈出臣一人必欲甘心其將漸入佳境歸臣於護逆之科乎且伏聞近日一二好議者以圭鎭注擬詬辱臣於稠坐中不有餘地是亦難冒之一端也至如金鎔者不過鄕曲蠢愚之徒目不識丁則製疏而指使者未知其誰其而其心亦不良矣原疏雖未得見而傳說播聞陰中之計暗鏖之機旣已媒孼則仁天雖欲曲庇保全亦無奈矣伏乞鐫臣本職特許臣放還田里以卒生成之澤批以非不知禮使之義任他敲撼是豈視卿別異特加甄拔之意乎卿其勿辭斯速承命仍敎以兵判批下更卽牌招牌去來催促○敎曰崇品正卿所被人言旣若此見職亦異於漫任其在禮使之道宜令一伸行兵曹判書尹塾今姑許遞
정조 13년 · 강
以金尙集爲兵曹判書中批也
정조 13년 · 목
敎曰陞資之初已有注意筵敎亦已及之伊後通擬一不擧論何斳中批行副司直金尙集兵曹判書除授牌招傳授命召
정조 13년 · 강
以趙圭鎭爲捕盜大將中批也
정조 13년 · 목
因捕將望筒敎曰朝者亦有酬酢於右相右相曰亦然何必多費辭敎已悉於筵席此代以行副護軍趙圭鎭復授前任卽爲牌招傳授命召及大將牌傳令牌此擧非爲圭鎭卽出於爲世道深長慮眞有罪而萬口一辭者被當被之罪然後公議可叶物情稱快苟或反是前後擧行竝坐共行之事而以蹤跡之各異一罹一漏其爲瞻聆以今朝廷爲何許時乎此所以日前別下禁令俾勿敢言者也今此申諭意槪在矣此意竝令知悉
정조 13년 · 강
以任嵂元厚鎭趙圭鎭爲副總管前望也
정조 13년 · 강
敍堂上堂下罷削人員
정조 13년 · 목
敎曰明日試望當擬入卿宰侍從堂上堂下罷削人員竝敍用仍令該曹口傳付軍職
정조 13년 · 강
御春塘臺行觀武才及抄啓文臣去七月朔親試親試試官金鍾秀吳載純徐鼎修鄭大容李晩秀尹行任觀武才試官沈頤之金文淳徐有大李潤禧申獻朝白東遠
정조 13년 · 목
具戎服乘輿出協陽門由靑陽門詣春塘臺降輿陞座觀武才試官率應射人員親試試官率應試文臣各就拜位行禮訖以擬趙李牧請許臣如前爲箋題命應射人應射訖又命去月十八日別試射時帿布五中人禮曹判書鄭昌順大司憲金文淳檢校直閣鄭東浚承旨李益運尹行任副司直趙衍德五衛將具修溫等以帿箭貫革比較昌順文淳二中命比較文淳一中○右議政金鍾秀啓言惠堂兩窠皆未差另擇之窠不必拘恒例行戶曹判書徐有隣行禮曹判書鄭昌順請差下察任從之又啓言戶曹判書徐有隣已差惠堂惠堂戶判無兩兼之例請許遞從之又啓言臣於昨筵以向來處分傳敎還收中見漏人一體施行事陳達蒙允矣宣傳官柳春源處分傳敎亦在見漏中請一體還收敎以一體分揀○都承旨金載瓉啓言大司憲金文淳戎服不懸豸事體未安請推考從之○大司憲金文淳以承宣請推避嫌敎以勿辭亦勿退待○京畿監司徐有防啓言今年畿農雖曰稍登而陽川金浦等數邑跨朔長霖傷損孔酷而又當催科之時實難支吾之中總廳應受北漢米氷崖轉輸之勞往來糜費之資尤爲不些民訴邑牒極其紛紜在前不但有捧留之例其所分糶不過數朔之間臣非不知城餉定式之法意而民情旣如此兩邑所納之數又甚無多姑從民願許令捧留本邑而耗條色落等節一依前規輸送非但爲一分紓力之地在總廳亦無所損故敢此仰達請令廟堂稟處敎以民情旣如此不必稟處依此爲之又啓言遷園時道路一依溫幸御路定界餘外許民耕食事因御史柳文養所奏從便措置後狀聞事命下矣今則冬節已深雖及今定界勢將解凍後可以起耕且三邑田糴俱爲方張尺量定界之際監色之多日出村此亦有弊臣意則姑待來春幸行後卽送裨校眼同各其邑監色尺量定界餘外許民恐合事宜故敢此仰達矣從之又啓言水原行宮大體則雖爲了畢而講武堂及其他公廨之不可不營建者多而向來所請得太半不足見方有停役之歎他各邑移邑時材木劃給已有前例況行宮事體尤有自別乎安眠島風落松中限一百三十株特爲加給以爲趁卽完後之地恐合事宜故敢此仰達矣從之又啓言園役時畿邑各項進排以錢條會減已有成命而向來關西小來劃下者大體假領太半不足此則一依備局不足加請之關辭各邑成册畢到後可以酌量容入更當煩陳而目今各邑之毋論公物與否先爲推移以用者不可不趁卽會減矣西穀之作錢取來特不過一兩月間而其間遲滯誠爲可悶臣意戶惠廳遺在中限三萬兩姑爲貸下待先區劃後加請之畢區處一齊充報而若或有餘則又當還納以此以彼俱無所妨故敢此作達矣敎以令戶惠廳從長稟處○收劵訖考劵科次副司果李義觀三上居首○敎曰日氣雖不甚寒冬節之露處在所當念罷漏後當開門入場以此分付成均館曉諭諸生
정조 13년 · 목
箚略曰臣於昨夕備郞來宣下敎有時原任大臣明日入侍之命卽以進詣之意言送矣吐瀉猝發達曙叫若以此醜穢之症登筵非所可論旣集之徒隸不免縱還伏乞亟降威罰重勘臣違傲之罪批以未參何妨卿其勿辭安心善攝仍命遣史官傳諭
정조 13년 · 강
施大司成金憙不敍之典以徐鼎修代之前望也
정조 13년 · 목
敎曰謁聖庭試凡則日唱第之科所考準者錄名近年則以其單子謄出成册入送試所考其有無無則雖入格拔去自是法典昨日申飭泮長使之入泮擧行則自昨至今所捧僅千餘張云此蓋不善曉諭之致當該大司成亟施不敍之典下吏令攸司從重科治今日入場隔夜前期捧單前期謄册勢未及如例爲之只以捧單來呈試所事分付
정조 13년 · 강
以尹塾爲都總管崔光璧申光履具㢞申益彬金相玉李命俊爲副總管竝前望也
정조 13년 · 강
飭都總管尹塾斯速肅命
정조 13년 · 목
敎曰批答與傳敎旣示別異之意本兵許解亦出禮使兼爲從速進身則今日試役又復懸頉分義姑無論人情不當若此都總管尹塾爲先推考卽爲牌招斯速肅命違牌勿爲呼望
정조 13년 · 강
以朴鎤爲驪州牧使口傳也
정조 13년 · 목
敎曰驪州試射事不可以摘發自首仍置之該牧使權以綱先罷後拿道伯之不能檢飭亦難免其罪該監司徐有防越俸一等
정조 13년 · 강
有政吏曹參判金光默進
정조 13년 · 목
以金履素爲戶曹判書尹蓍東新通也吳載純爲工曹判書鄭好仁爲判尹金履素爲判義禁南玄老爲知義禁申光履爲同義禁蔡弘履爲兵曹參判宋銓爲司諫李祉永爲掌令韓德厚爲持平李普天爲獻納申光祐爲正言李冕膺柳文養爲修撰李貞運爲副修撰
정조 13년 · 강
罷吏曹參判金光默職
정조 13년 · 목
敎曰同成均望筒留中初不點下則誤爲頒布致有來呈肅單之境極爲駭然當該銓官罷職
정조 13년 · 강
補鄭民始喬桐水使
정조 13년 · 목
敎曰身不自有以其義共休戚不如是何必如是費辭敎費聲氣期於全保支安後已乎雲劍與試官受默而俱不入參一則陪扈義重一則閣務自別要之皆是往役則此而逡廵大非平日所知行司直鄭民始從重推考卽爲牌招入侍○敎曰以其地處以此春遇今日違牌不知爲幾次入侍則欲爲進身職名則欲爲違傲終日相持屛退闕外夜漏將闌無意膺命廉防與分義姑無論大是孤負之一端別雲劍鄭民始統禦使除授當日辭朝時任水使遞付京職又若逡廵有關師律以此意使之知悉
정조 13년 · 강
御春塘臺行觀武才及對擧庭試文科庭試試官金鍾秀徐有隣吳載純金尙集李時秀蔡弘履趙鼎鎭柳戇具㢞金夢華李勉兢曹允大沈煥之李書九尹㬦孟至大洪義浩李鼎運南鶴聞李家煥沈晉賢朴奎淳尹光顏韓光植李錫夏李義觀兪漢㝢朴崙壽李儒修觀武才試官金文淳沈頤之徐有大李潤禧申獻朝白東遠
정조 13년 · 목
具翼善冠袞龍袍陞座侍臣先就拜位行禮文武試官及儒生武士各就拜位行禮訖以子興視夜爲賦題懸題仍命應射人應射○右議政金鍾秀啓言試官肅拜與陞殿時任希曾金夢華俱不入參請推考從之又啓言臣俄以試官任希曾不參班請推蒙允今始聞之昨夜試望落點未下之前徑先出去至煩自上變通試所承旨初旣未能申飭於徑還之時末又不能覺察於闕參之際者亦極疏忽請試官任希曾及試所承旨一傡從重推考從之又啓言今日科次時諸試官皆就座分考之後試官吳載純始爲入來請推考從之又啓言臣伏見前兵判對擧臺章之疏極以爲駭臺諫事體與大臣等天子改容宰相待罪其重如此毋論言者之得失所遭之冤不冤近來反詈之習本屬當禁朝臣遭彈若一任其極口凌踏略不顧畏則臺閣之體漸輕小官尙不敢然況崇品重臣乎重臣之樹立雖大朝廷之事面亦重長此不已則其流之弊必將啓君上輕侮臺諫之漸非細故也前兵曹判書尹塾請罷職從之○敎曰觀武才對擧意有在焉況遐方儒士之當寒上來達夜露處豈令徒然還鄕乎明日當以九日製春塘臺親臨試取試官則大臣適兼文衡以大輪次例擧行表取京賦取鄕亦依前例爲之試紙則以大好紙爲之事預令入場儒生知悉○試射訖取閔宗爀等九十三人收劵訖考劵科次取趙得永等五人以次召見放榜時至具遠遊冠絳紗袍陞座宗親文武百官分東西入庭行禮訖文武放榜官以次唱名文武擧人分東西入庭行禮頒給紅牌賜花賜酒文武甲科人賜蓋文武擧人行禮先退宗親文武百官陳賀如儀乘輿出靑陽門入協陽門還內
정조 13년 · 강
汰宣傳官金㷞尹頤東
정조 13년 · 목
頤東以信箭插于筒箇敎曰宣傳官尹頤東先汰後拿行首宣傳官一體汰去今日政差出
정조 13년 · 강
命喬桐水使鄭民始仍任內職放沈興永
정조 13년 · 목
敎曰昨筵已有酬酢沈興永放送則當有進身之路云此非難事然則何必外補喬桐水使鄭民始仍任內職大輪次在明仍卽牌招察任前水使亦令仍任沈興永放送
정조 13년 · 강
命明日試官服色頒賞進參人外皆以黑團領爲之
정조 13년 · 목
以頒賞後當行大輪次故也
정조 13년 · 강
有政吏曹參議曺允大兵曹判書金尙集進
정조 13년 · 목
以朴基正爲校理徐有秉爲宣傳官趙得永單付典籍閔宗爀單付司饔主簿竝文武科第一人也
정조 13년 · 강
遣承旨馳詣景慕宮奉審摘奸
정조 13년 · 강
御春塘臺行觀武才及別試射頒賞仍行九日製大輪次試官金鍾秀金華鎭徐有隣鄭昌順吳載純沈頤之金尙集趙瑍柳戅蔡弘履申益彬金載瓉徐鼎修申思運洪檍曹允大孟至大李思濂李䕫鄭大容姜彝正朴宗來李羲觀金煕朝徐配修徐榮輔金祖淳
정조 13년 · 강
以趙鼎鎭爲吏曹參判申益彬爲禮曹參判朴宗來爲中學敎授前望也洪檍爲同春秋口傳也
정조 13년 · 강
行景慕宮冬享大祭
정조 13년 · 강
召見入格儒生于熙政堂
정조 13년 · 강
命復別薦及勸武之規
정조 13년 · 목
敎曰觀武才時以別薦或勸武可合人詢問自是常例今番亦有詢問將臣一二人外多未留意云使之寬限薦似而因此有一番申飭修復舊規者大抵別薦與勸武界限自別名以別薦則無論地處之高下有薦之職不拘無薦做官不循常格薦似之時大臣將臣必有出擧條文蹟雖特敎爲之亦以傳敎書出如除官之例登科前直除哨官或宣傳官者此別薦之式也至於勸武則筵稟勸武之後不過自軍門傳令付勸武軍官待越薦循次需用此勸武之式也近日則舊規全廢混圇莫甚不知別薦與勸武之別此後自廟堂知悉依舊規擧行
정조 13년 · 강
宗簿寺提調以下竝施賞有差
정조 13년 · 목
因宗簿寺璿源譜略改張後提調以下書啓敎曰今番遷園禮成後璿源譜略修正時書寫兼校正官西淸君煋本寺正任希遠加資提調韓光會半熟馬一匹賜給主簿鄭弼祚直長申宅權陞敍書寫忠義衛韓昇裕相當職除授寫字官盡員唱準計士員役工匠等參考可據前例令該曹施賞
정조 13년 · 강
還給吏曹判書吳載純疏本仍飭開政
정조 13년 · 목
疏略曰臣之濫竊見職今已屢遭而效蔑絲毫罪著癏曠逮夫前夏之復叨也做錯尤多責敎屢勤至今追思惶汗浹背至若尹蓍東事聖敎昭晰不啻丁寧伊後政注亦已屢擬故臣之循例擬入初非有意而迺者憲臣諫臣盛氣交攻至謂之角勝力抗遣辭危怖聲罪至重有若深惡於臣而語不擇發者臣誠莫省其由也第臣所自悼者莫體聖上息鬧之意以致激成較挈之端苟究其罪合被重何聖度天大罰止譴罷臣誠感惶靡所自措噫居銓被論自昔何限而先後遭斥旨意深緊直驅之於罔測之科豈有如臣遭罹者乎亦豈有遭罹如臣而遽復竊據者乎臣雖無似職則冢宰若放棄廉義晏然就列則其爲貽累於聖化當如何哉開政有命天牌儼臨難進之義有如鐵限冒昧違傲深增惶隕伏乞亟削臣本兼之任永刊臣銓部之望○政院以吏曹判書吳載純參判趙鼎鎭參議曺允大違召啓敎以旣無別般情勢則如是違牌有關分義原疏還給捧納承旨推考參議只推與判書參判更卽牌招開政
정조 13년 · 강
以蔡弘履徐邁修爲承旨前望也
정조 13년 · 강
召見吏曹判書吳載純于重熙堂
정조 13년 · 목
予曰吏判肅拜後入侍乎承旨尹行任曰吏判謂有情勢姑未出肅矣予命載純進前曰卿之不待問啓發落自啓板前徑還私次屢煩飭敎過數時始入來行止若不自由者然者何也載純曰向來臺疏中以尹蓍東擬望事有力抗角勝等語語未畢予曰吏判何敢如是卿雖家宰獨不念君臣分義乎向來賓筵以趙德隣事諸臣轉入三昧故予敎以其流之弊夏賊當出矣蓋先朝辛壬義理予之修明而堅持者豈若今日所謂諸臣乎予之平日講明如何則伊後章奏中云云果何如乎大抵尹蓍東上疏雖不知本事旣犯莫重則宜置重辟而聞有老母故纔竄旋宥至於甄用一款自上自有商量者自下何敢一擬再擬必欲務勝而後已乎尹蓍東果聖人而無端不用則大臣言之三司爭之館學願留得請而後用之則可也如不然也則自上姑無下敎而銓官則每政輒擬卿所謂角勝與力抗云者外面執跡烏得免乎俄於下敎之後爲吏判道理但當受而爲罪何敢看作事業乃有此不緊發語乎且予苦心不欲偏用兒童輿儓之所知則豈爲幺麼一趙德隣而枳塞尹蓍東乎況伊時章奏不止尹蓍東一人而每於蓍東如是葛藤其害專在於不待自上處分自下汲汲先發而然至於今番戶判單通而予不覺寒心較挈之跡姑無論一大臣拔望一大臣單通此果何許貌擈乎如此注措決非體國之意況反有百倍之害於蓍東者乎如吏判本來柔善者忽地引義抵死不肅獨不見李在簡事乎一邊則稍得無事而便有生氣之意安知不一在簡又出一邊乎如欲自保則似此風習斯速矯正然後庶可免矣吏判昨年旣誤於李洪載筵奏尙在耳今日擧措亦承望右相風旨而然乎予於右相近來任用而寵遇何如則大拜未幾乃如此此而不已事事要好能免專字之病乎卿則柔善人不欲深看而索言斯速出去卽爲開政此筵話承旨槪傳於右相
정조 13년 · 강
有政判書吳載純參判趙鼎鎭參議曺允大進
정조 13년 · 목
以李▣爲工曹判書申禹相爲執義洪檍爲兵曹參判申應顯爲同義禁
정조 13년 · 강
以李顯道爲文川郡守口傳也
정조 13년 · 목
咸鏡監司李秉模以文川郡守李顯默遭母喪馳啓敎以此時北道不可一日曠官令該曹口傳差出待下批當日給馬下送
정조 13년 · 목
黃海監司李洪載以定配罪人李命求嚴刑還配馳啓敎曰聞已刑推無足責放送事回諭
정조 13년 · 강
兵曹判書金尙集陳疏辭職賜例批
정조 13년 · 강
京畿監司徐有防以石手帖加人姓名狀聞
정조 13년 · 목
狀啓以爲園所都監使役石手每道每邑邊首一人竝帖加成給事有命矣依各該邑所報姓名開錄馳啓楊州林比甘長湍林小男水原全松茂竹山安太運抱川金貴才振威金點福安山池成大安城崔時同龍仁申德鎭果川朴七金敎以今日政下批
정조 13년 · 강
以刑曹判書沈頤之加差園行定例編摩堂上
정조 13년 · 강
諭右議政金鍾秀勿胥命
정조 13년 · 목
政院啓言議政府錄事來言右議政金鍾秀以爲伏見承宣所傳示昨夜筵敎萬萬震懍走伏金吾門外恭竢鈇銊之誅云仍納命召守禦使密符亦爲來納何以爲之敎以昨日吏判事豈不駭然乎此似無關於卿而予所慨然者卿不能對揚吏判亦未免效嚬大抵卽今苦心惟在調劑酸醎無露圭角而一大臣拔望一大臣復望此猶付之所見之各不同雖不深加非責而以息鬧靜鎭行且甄用之意姑欲勿擧於惠局宿趼則乃反單通於度支然又歸之適然只命更薦他人而未過數日致有吏判之駭擧向來言者之緊持吏判予亦曰萬萬過矣外面觀者執跡之說烏可免抗與勝之目乎且況自有次對日本意洞諭從前甲乙之疑都屬釋然以此意反覆提飭之後看作事業逡巡不膺以此吏判之仁善乃能辦此者若非一重臣負望之過於隱德而與同去就則必因觀感於近日卿之注擬而然無論如此如彼是豈好消息乎此所以有吏判入侍時多少筵敎欲使卿聞之者也旣往不須追提安心勿待命事遣史官傳諭仍傳命召○政院以鍾秀仍爲胥命啓敎以俄下敦諭出於無隱更爲胥命過矣安心還第事遣史官傳諭仍傳命召及密符
정조 13년 · 강
戶曹判書金履素陳疏賜例批
정조 13년 · 목
疏略曰今臣所叨之職卽一國財賦之所萃也國計之盈虛民力之舒慘專係於是任之得人而今臣性旣鈍滞才又淺短將何以理錢穀而謹管鑰使公私兼濟上下俱足也哉拔之睢盱之場置之腴膴之列到底恩造心焉感結不知死所而自顧空疏萬無冒當之望且金吾兼銜亦臣一生自劃之地伏乞將臣本兼兩任幷命鐫改
정조 13년 · 강
修撰李冕膺疏陳母病徑出批許救護
정조 13년 · 강
召見前嶺伯洪檍于誠正閣
정조 13년 · 목
檍啓言道內松田一自申禁之後一倍蔚密臣於巡路歷見則風落松委積山谷往往有道路難通處自枯者亦多有之有用之物一任朽棄已極可惜沿海船隻之改備新造專靠於此其枝葉則歸於鹽田爲利亦博而此路一阻船隻鹽田俱有白徵之慮雖以目下事言之本道營舍造成之役所入材木顧無出處不可不軫念各邑風落及自枯松使之逐年發賣其中可合浮橋者運致京江以爲永久需用之地恐合事宜矣敎以令廟堂稟處又啓言道內各邑中金海弊瘼尤甚時府使李禹鉉周通牢確銳意做治邑弊民瘼次第釐草而尙多未盡祛者若或遽陞閫任則殊非久任責成之意令銓曹限明秋勿爲遷擬俾有實效似好矣敎以出擧條
정조 13년 · 강
命關西災邑還餉分數停退
정조 13년 · 목
敎曰關西民事一念憧憧若待歲末停退無告小民之困於催科者將先被其苦言念及此何拘常例況荐歉之時乎道內尤甚邑尤甚面里新還餉三分一停退之次邑尤甚面里尤甚邑之次面里四分一停退令廟堂星火行會俾卽知委民間
정조 13년 · 목
履素以戶判屢違敎曰情勢似然兼帶金吾許遞更爲牌招察任
정조 13년 · 목
箚略曰噫如臣無似忝叨匪據一半分圖報之道惟在於對揚我聖上大公至正之德意調劑酸醎無露圭角寔我聖上若心所在而賤臣之所欲藉手而竭力者亦在於此嘗有所擧似於前席而獨無奈疏率徑情卽臣自來病痛孼由自作事乃大謬竟陷於上負聖明下負初心之科撫躬自悼無面可顯頃當帳殿薦望之日事出倉卒未及周思徒知無情無累之敎便成無故之平人全昧自上甄用之前輕先注擬之未安遂至自速大戾跡涉欠愼罪合萬死伏乞亟命重勘批以君臣之間貴相無隱卿之徑擬認出無隱予所責勉亦由無隱昨批中以旣往勿說申復於卿者亦此意卿須安心視事仍命遣史官傳諭
정조 13년 · 강
賜判府事李性源疏批
정조 13년 · 목
先是性源從縣道陳疏至是批以征邁日悠徒勤炳烺之思四牡川原卿可瀉鬱而滌煩在道寢飧若常否近以灣府民憂蚤夜關心煩卿採訪條陳其已領略封發耶渡江知在不遠切冀行李保重仍敎曰此批答下送箕伯使道內文守令或兼史中渡江前齎傳仍問安否以其附奏之語狀聞事分付
정조 13년 · 강
副司直李獻慶撰進浮橋行
정조 13년 · 목
其詩曰紫陽昔論天下水有三大壑不稱漢江稱鴨緣有似編詩漏石鼓昌黎所惜臣亦惜漢江之水無與讓元氣甕深此醅漉名之曰漢銀漢似疑是飛流九天落濯錦淘珠數百里西南碧色玻瓈玉大國之紀小水朝群流會同來奔屬河伯當之亦瞿瞿兩涘牛馬難分瞩檀箕以來四千載開物成務聖神作梯山駕水靡不通大則爲橋小則彴南有錦水北龍興皆作輿梁渡人客獨於漢水難輕議終古無橋但行舶白鶴不來靑龍遁水面未見晴虹直我王聖德參玄縡財成輔相無遺策坤靈率職草木潤瀆鬼效順波浪伏彌綸天地天不違四方風動皆從欲維十三年秋七月園寢將移萬年宅金宮漏滴孝思長皎皎忱誠帝降格靑烏不待講風水舟玉何曾陟巘岳驪龍吐珠光潑日天外飛來彩鳳翼燦若烟花隨玉帛朝覲明堂繞金墄細心求之方册中若有神鬼陰來錫聖人葬聖紛吉祥珠丘瑞彩何芬郁已辦廞儀內帑傾更命廬旅百堵築絲毫不煩大司農鷄犬各歸新豐屋鹵簿前行十長亭靑繩御路平如削漢之廣矣不可方有司憂之最惶愓況値寒冬十月初澤腹將堅風自北王曰舟梁有古制大雅歌頌西周伯天江九點星照爛閣道縈紆繞紫極垂哉汝工掌冬官汝往欽哉集是役何必遠寫荊蜀材何必往採淇園竹環瀛四面饒艅艎帆檣處處森如束昇平百年戰艦閑笳鼓無聲眠鷺䳱招呼一打紞如鼓水郵瓊籤曉夜促大船如龍小如鶻銜尾騈首聯雙隻撑持自成濟川功役鵲浮黿眞碌碌司徒爾職亦敦匠邑黔時時親執扑畿都觀察數來巡過江牙旗風拍拍湖沿海西各送舡雲際檣烏計以百龍旛四角芙蓉榦鯉魚風來輕彩鷁揚帆齊過幸州津豆浦蒼茫楮島黑長年三老最憐汝寒者衣之饑以粟囉嗊歌曲盡歡聲陽春遍處寒威却又命元戎蕫其事玉帳珠靲軍令肅促呼舟佼來櫛比元央整隊魚鱗若初如片片解雲駁漸似盈盈貫珠絡魚麗鄭野伍相承鴈字吳天序不錯何須赤壁鐵環連駕以長杠纏以索條枚伐取鄧林翠紼纚綯以旄丘碧沙明土軟覆其上一色平莎寒羃歷靑雀黃龍七十七齊來踏浪波爲息妥帖鯨背跨海狀屭贔鰲頭戴山力參差鴈齒出水高光影徘徊日月白潛龍潭底亦護持白鷗波心爭喜浴通河元凱賜杯酒渡隍營平行袵席康莊坦路不起塵淸道旗前新雨滌孟冬之良日丙辰龍輴夜啓森銀燭羽衛煌煌旌翣明淸晨履涉如磐石江流縱添萬人淚橋面疑行九衢陌誰謂河廣不用葦誰謂江深不濡足穹龜前導水靈趍悽斷薤歌雜鈴鐸至尊鑾駕又利涉瑞日薰飆晴且煥人和兼復得天時士女頌德皆感激新園禮成百僚賀聖孝於休光竹帛揄揚盛烈顯册擎摸盡潛光幽誌刻猗歟志事更無憾瑞應皆從方寸得浮橋特一小物事範圍如天誰察識回憶初命造橋時大小創見皆驚惑臣愚死罪亦竊議過計私憂耿未釋今來始覺錯料事椰子心竅實偏窄多慚張猛就橋言甘受高瓊賦詩謔元知制作侔神明直與造化同燀爀仙家百花本妄誕五湖垂虹非所敵班賞歸功大司空犀玉冕芾何輝煜洪功偉蹟不可泯作頌誰比淸風穆臣作長句忘僭陋歌詠盛事垂千億擬使後人指認浮橋處有若臨河想禹跡
정조 13년 · 강
召見下直守令察訪于誠正閣
정조 13년 · 강
考下抄啓文臣去閏五月朔課試比較六月朔親試比較試券
정조 13년 · 목
課試比較御題騘馬行七言古詩副司果尹永僖二中居首親試比較御題視不勝猶勝辯副司果徐榮輔三下居首○永僖課試連三次居首政院以依定式準職調用捧入傳旨
정조 13년 · 목
以許晊爲執義金翰東爲持平翰東新通也金履翼爲校理李太亨爲修撰金思穆爲左尹鄭昌順爲判義禁洪大燮爲禁府都事○因宗簿正尹永僖望筒敎曰講製居首與連三次初次陞六再次陞敍又以連三次至於準職而以其文華尙未通臺侍大非器使之方此意令銓曹知悉
정조 13년 · 강
掌令李祉永陳疏賜批
정조 13년 · 목
疏略曰臣向叨見職自速堂參至令追思惶忸靡措且於目下實有難冒之端而怵畏義分不敢復瀆跡涉巽軟益難自容顧以危蹙之情萬無蹲仍之勢伏乞亟賜鐫削焉入秋以後連値國家多事賓對許久未行機務之積滯自可推知臣是疏逖不敢知某事之爲如何而第聞當此糴政方張之時西北兩道民憂正殷繼自今備局次對毋或停廢以盡詢諮之道焉批以所陳當留意(刀削)(刀削)
정조 13년 · 강
命咸興永興兩本宮祭需所用依戊申例劃送
정조 13년 · 목
備局啓言因內司草記咸興永興兩本宮祭需所用各邑所在奴婢身貢役價因朝令停退依戊申年例變通區劃事判付內有報備局之命矣取考戊申前例則以咸興永興大同留庫錢中依常年所捧奴婢貢數爻劃送兩本宮矣今亦依此劃送待停退條收捧依此數推還充補大同之意請分付道臣允之
정조 13년 · 강
命江都還餉中豆太折半代捧
정조 13년 · 목
備局以江華留守申大升狀啓回啓以爲畿邑豆太之折半代捧旣因畿伯狀請許施矣江都豆太當捧條中限折半準折代捧待明秋還作本邑事請依狀請許施允之
정조 13년 · 강
有政吏曹參判徐鼎修進
정조 13년 · 목
敎曰前判堂皆以編摩之役或許遞或遷轉則司寇重任不可一日曠務編摩堂上徐有隣本職許遞今日政差出待下批牌招察任○以金光默爲承旨鄭民始爲刑曹判書曺允大爲大司諫韓致應爲持平張至冕爲正言李冕膺爲副校理金熙朝爲修撰洪秉纉爲大司成
정조 13년 · 강
遞承旨徐邁修南鶴聞趙▣德以徐鼎修申耆洪仁浩代之前望也
정조 13년 · 목
敎曰民事之關係何如而如是掩置當該承旨遞差○敎曰當該承旨遞差司謁令攸司科治○敎以左副承旨許遞前望單子入之
정조 13년 · 강
以右議政金鍾秀爲御營都提擧仍飭貶座擧行
정조 13년 · 목
敎曰訓禁兩營貶座今日磨勘御營則都提調不備不得擧行李判府事兼帶御營都提擧之任今姑許副右議政爲都提擧貶座斯速擧行之意從事官發牌聽傳敎
정조 13년 · 목
成均館啓言南學敎授徐榮輔謂有親病西學敎授宋祥濂未肅拜當等學製限內不得設行敎曰西學敎授宋祥濂宜令一伸廉隅許遞政官牌招開政差出至於南學敎授徐榮輔無端稱頉以至過限揆以事體不當若是設有親病豈無少間之時乎嚴飭限內設行又或遲滯令政院直捧禁推傳旨
정조 13년 · 강
遞刑曹判書鄭民始大司成洪秉纉
정조 13년 · 목
民始違召敎曰聞有親病姑未搬入云許遞政官待開門牌招開政差出○秉纉違召敎曰無端違牌致煩更招揆以事體極爲未安遞差
정조 13년 · 강
飭小學講初試無得濫抄
정조 13년 · 목
禮曹啓言小學考講初試之法宜有矯捄之方而事關科制有難輕議請上裁敎曰考講初試之太無實效城如前泮長之疏而捄弊責實之方莫如空其額以待向後成就自今番陞試講不開絃之類更勿如前濫抄
정조 13년 · 강
命崇義殿監董人賞典下該曹稟處
정조 13년 · 목
京畿監司徐有防以麻田郡崇義殿改建後監董諸人論賞令該曹稟處啓敎曰觀此狀啓崇義殿修改聞已畢役該郡守勤勞可尙特除府使待窠調用監董人請賞事令該曹草記回啓設置殿宇世襲其祀卽倣周家三恪之遺意列聖朝盛意有以仰認昔在先朝丁未特命修改後數年又遣近侍致祭今於周甲之歲適又追述故事不可修改而止依舊例遣近侍致祭因此思之守護之官初付監自監爲令爲守十年一遷先朝丁未亦以修復之意申飭銓曹而近復廢闕云甚是欠事亦令畿營參考可據之例錄報該曹俾卽陞品事分付○平安監司鄭昌聖狀啓以爲寧邊府使許近自辦物力城堞軍器一時修葺至於南門樓則新創二層臣於秋巡時登臨周覽其所殫竭誠爲嘉尙而府使許▣則曾經閫任不必請賞而監董將校論賞一款令該曹考例稟處敎曰樓堞改觀器械修繕道伯旣以巡到時目見爲說則實蹟可知監董校鄕論賞一款自當回啓而該府使請賞以曾經閫任不爲擧論前例有無一體詳考回啓
정조 13년 · 강
抹去宣傳官廳謄錄中削薦之敎
정조 13년 · 목
敎曰今因該廳薦單思之年前以時任宣傳官之惟意書不字有此後若此竝與其父削薦爲敎矣自有金判府朝參筵奏罪涉移施每加留意日前金履中事只以本罪處分此事亦何異也宣傳官廳謄錄中削薦一款伊時下敎特爲抹去事分付
정조 13년 · 강
參酌檢閱金祖淳定配
정조 13년 · 목
敎曰處分意出生成方長戒在勿折龍仁縣定配罪人金祖淳罪名今姑參酌
정조 13년 · 강
重推刑曹參議李祖承
정조 13년 · 목
因刑曹坐不坐單子敎曰參議之連五日不參雖未知病勢之如何是豈申飭之意從重推考明日問啓
정조 13년 · 강
配罪人洪格于南海府
정조 13년 · 목
禁府啓言罪人洪格杖一百收贖告身盡行追奪依初定配所南海縣定配而以道臣狀啓內辭意具罪目發遣羅將押送配所
정조 13년 · 강
遣承旨于禁府刑曹放釋輕囚
정조 13년 · 목
敎曰日寒如此刑房承旨馳詣禁府刑曹輕囚放釋後來啓○承旨閔台爀啓言臣敬奉聖諭馳往義禁府取考囚徒案則罪人洪格已發配仍往刑曹取考都囚徒則御寶僞造罪人四名傳敎罪人一名殺獄罪人十一名結案罪人二名逆賊緣坐罪人一名士夫婦女亂打罪人一名咀呪上典罪人一名印信僞造罪人一名未推覈罪人七名及李德寬金光復則罪人押去時書吏羅將罪犯不輕故竝仍囚輕囚罪人十四名內金順喆則犯屠罪高明道趙巨福則招引人物罪金春得溫昌得金命海則敺打人物罪邊福乭徐信會則投錢罪金仁遂鄭國慶則他人錢不報罪崔日秀則酗酒罪李石山則自備局囚禁而俱是輕囚竝放送敎曰其中洪格滯囚已久許令養老亦是法典所載朝筵從其所請意在究竟無他情之幺麼洪格一人雖不到配豈必大關於後弊法已伸矣分揀放送事分付所到地方○京畿監司徐有防以罪人趙廷舜南陽府到配啓敎曰情有可恕分揀放送事回諭
정조 13년 · 강
備局以禁軍馬料區處回啓
정조 13년 · 목
備局啓言禁軍正領今兵曹決棍懲礪後馬太從長磨鍊草記事命下矣臣與兵判金尙集前兵判李文源齊會相議則預差禁軍三百五十人冬等馬太每朔每人各五斗通三朔計之則合太爲三百五十石每石價二兩當入錢七百兩馬夫契米七百石依均廳貿米價以每石三兩七錢折定則每石所餘錢三錢合爲二百十兩契米中近仗軍士料條百石價錢四百兩與上項二百十兩合以計之則太價七百兩內不足數爲九十兩此則自兵曹一軍色添補上下出給契人使之策應馬太以此定式添入節目中云至於近仗軍士料條百石之代請追後與戶惠堂商確京外錢穀間從長區處允之
정조 13년 · 강
判下刑曹擊錚人回啓
정조 13년 · 목
該曹啓言今初七日動駕時猥濫擊錚人中延豊幼學閔礪世其十五寸侄閔▣昨冬掌憲之擬有憲長彈駁之章大臣獻議之事而誣辱其七代祖閔夢龍伊時其族兄閔顯世亦有所上言乞令快賜昭釋事也憲長之彈駁大臣之獻議皆不啻嚴重則如是煩瀆猥越請原情勿施中部良女韓召史其夫盲人金光泰以定配罪人朴春亨之同契事被逐本土乞令放釋事也今九月關西定配罪人移配時徒流案中有元犯盲人可謂罔赦其外以同黨盲人逐送本土而罪名之不至爲次犯者竝分揀之意問于捕廳使卽分付之命而其時移文捕廳則回移內放逐七盲皆以春亨之次犯被逐而元無區別分等云故仍爲置之矣潗夫之罪止於放逐大是恩典則冒濫瀆擾民習無嚴原情勿施西部幼學沈養鎭其生父埉慘遭庶侄和鎭罔測之誣而不知事根之如何不卽暴白矣及夫判下昭釋之後始知被誣乞令拿致和鎭一庭對質申辨其誣事也玆事關係至爲重大尙稽鉤覈輿情駭憤則今此養鎭之上煩天聽萬萬無嚴原情勿施自臣曹考律重勘扶安幼學李聖素其父慶獜丙午春以私通閹竪罪遠配光陽而同罪之白師誾已蒙疏釋其父則未蒙恩宥乞令放還事也取來金吾配案相考罪名則伊時酌處判付中陰謀未必與聞私通難掩其跡不可以年老有所寬恕且於渠供一一輸款姑先遠配爲敎則其父罪犯不輕而肆然呼籲極涉無嚴原情勿施自臣曹考律勘處執曰閔礪世則其時因憲疏後葛藤取見文跡已得其詳不待渠呼籲略有涇渭于中而言者之言亦出常經此等處莫如勿起鬧以此分付韓呂史則渠夫事與元犯有異特爲分付地方道伯元犯漢定配者外許令往來城中沈養鎭則訟冤亦云晚矣昭晣業已備至何必對質然後始得快辨乎沈和鎭之特貸一縷姑免反坐不過拔例念舊之意以此分付退送李聖素則一宥一仍外面觀之無怪稱冤而旣無白師誾別異之跡則其在嚴內外杜後弊之道不可以年老曲恕原情勿施
정조 13년 · 강
平安監司鄭昌聖以紋緞犯禁罪人金衆望德捧結業馳啓
정조 13년 · 목
狀啓以爲義州因推紋緞犯禁罪人壯武隊金衆望德處親問捧結案則以爲去丁未年冬至使行時以刷馬驅人隨往而一行下人各有其接渠以接中炊飯之勞接中諸人武給銀兩或給錢兩故以此貿物之際似紋非紋之緞彼人適爲來賣故不辨犯禁之物貿得八疋回到栅門托於上房籠馬頭奴允得使之添載於籠卜允得使槍軍李首陽田興丁等次次負來至於被捉之擧云紋緞犯禁情節遲晚納招請令該曹照法勘斷敎曰一律何等至重而名以結案疑似輸款烏在其哀敬之意乎旣曰似紋非紋之緞品云爾則眞箇有紋與否在所當覈此一款究竟前不可遽然用法此意措辭行會
정조 13년 · 강
政院請寢趙時俊㠀棘李謙彬㠀配傳旨休紙還下之命
정조 13년 · 목
政院啓言臣於今此趙時俊島棘傳旨及李謙彬島配傳旨之以休紙還下也有不勝愕然失圖繼以憂慨者噫時俊謙彬之罪犯何如關係何如而向來臺啓允從之後傳旨尙今留中已極可菀而今忽以休紙書下是豈所望於我殿下而亦豈不有歉於大聖人光正之刑政乎臣猥忝惟允之地義不敢奉承敢此還入
정조 13년 · 강
召見惠堂徐有隣及輪對官于誠正閣
정조 13년 · 강
命以宣武祠祭文移用于武烈祠
정조 13년 · 목
敎曰今日宣武祠致祭時李提督認爲同配祭文親撰而更考文蹟楊經理邢尙書兩位而已然則旣撰之祭文棄之可歎以此祭文下送設祭于武烈祠石尙書以下傡享諸位祭文亦當親撰待撰成下送獻官以道伯爲之日子令該曹以念前推擇設行後形止狀聞事分付
정조 13년 · 강
命兵閫作窠單付副護軍李源
정조 13년 · 목
敎曰是日是侑意豈適然介胄奠危笳鼓在庭備盡崇報之儀兼寓起感之衷予意初欲躬臨而未果豈可一番設祭徒侈觀聸而止乎歲暮春秋無地可讀而睠被神京益不禁有美之思目下實政無過於培植其後嗣一以慰尊周之思一以表回甲之日李提督孫行副護軍李源擢授兵閫瓜近人中作窠單付使之當日謝恩古人猶愛壁間之蜘蛛蛛與朱之音似愛之乃爾況提督之先系本出我國而公孫及本而東來此已異矣年前購得譜册於燕肆給其家仍使造主妥靈亦豈不奇哉如康世爵後孫尙以泒出中國有主祀人永付司果之故事況此家乎此後此家主祀人之無職者堂上以下隨品付加設樞銜堂下以下至白徒付司果此非予義起而創式敢欲追述列祖盛意之一端此意使其主祀人知之
정조 13년 · 목
敎曰宣武祠致祭時獻官以承旨擧行右承旨進去執事全不擇差御製祭文事體何如則大祝尤豈如是不擇乎當該銓堂從重推考祭報府更卽釐正享吏令攸司科治
정조 13년 · 강
命衛士衣袴摘奸後各該營門考例顧恤
정조 13년 · 목
敎曰每歲極寒衛士衣袴之不掩體與單衣甲袴之類摘奸顧恤年前已有定式而昨夜之寒可謂折綿分遣宣傳官旣令摘奸以此小名件記出給各該營門參考已例卽爲顧恤後草記
정조 13년 · 강
遞禮判金文淳冰庫提調沈頤之職
정조 13년 · 목
因東氷庫藏氷官入來肅拜敎曰數日凝沍釀寒已久昨今栗烈亦足以折膠伐冰正當其時則乃於此時復命其可成說乎當初禮曹之不待臘日徑先草記者躁擾甚矣如有合氷之漸亦當觀勢進退而不此之爲訖無一言以致主梗官之準事入來況東氷庫氷丁祀典所用則尤豈不未安乎當該判書金文淳氷庫提調沈頤之竝遞差其代今日政差出
정조 13년 · 강
飭吏判洪良浩開政
정조 13년 · 목
良浩違召敎曰判堂殊不知受以爲過之義推緘滿囊自是美事何必使人不欲誰何然後方可愜意而行政乎銓選何等至重則當初存拔不可但以做錯言況分排於多寡亦豈新除日前席面飭之本意乎廟薦之突兀事屬大官猶且責備況銓堂乎以此吏判之人品而率爾乃爾卽此可驗近日俗習之伎倆他尙何說今玆飭敎出於開示之意向後收拾無出對揚二字此傳旨勿施更卽牌招申飭開政
정조 13년 · 강
有政吏曹判書洪良浩兵曹判書金尙集進
정조 13년 · 목
因刑曹判書望筒敎曰旣以編摩堂上許遞則又以編摩堂上擬入不察甚矣當該政官推考更爲擬入又因大司成望筒敎曰首望聞有實病更爲擬入○以吳載純爲禮曹判書趙鼎鎭爲大司成金文淳爲刑曹判書崔重圭爲正言兪漢㝢爲吏曹佐郞金達淳爲永陵參奉朴宗岳爲副總管李源單付慶尙兵使
정조 13년 · 강
以閔鍾顯爲吏曹參判前望也
정조 13년 · 목
禮曹以來正朝陳賀時應行節目啓有是命
정조 13년 · 강
命儒生殿講十六日爲之
정조 13년 · 목
因政院取稟有是命仍敎曰未試兩次已有追試之敎一體應試事分付
정조 13년 · 강
召見慶尙兵使李源于重熙堂
정조 13년 · 강
掌令徐榮輔陳疏賜批